บลจ.ทหารไทยส่ง2กองทุนกิมจิขายวันนี้
บลจ. ทหารไทย เดินหน้าเปิดกองพันธบัตรเกาหลีใต้อีก 2 กองรวด IPO 30 มิ.ย.-6 ก.ค.นี้
30 มิ.ย. 2553

บลจ. ทหารไทย เดินหน้าเปิดกองพันธบัตรเกาหลีใต้อีก 2 กองรวด IPO 30 มิ.ย.-6 ก.ค.นี้ 
นายสมจินต์ ศรไพศาล กรรมการผู้จัดการ บริษัทหลักทรัพย์จัดการกองทุน ทหารไทย จำกัด เปิดเผยว่าบริษัทฯ ได้เปิดขายกองทุนตราสารหนี้ที่ลงทุนในประเทศเกาหลีใต้อีกทั้งสิ้น 2 กองทุน ประกอบด้วยกองทุนเปิดทหารไทย พันธบัตรเกาหลีใต้รุ่นที่ 91 อายุของกองทุนประมาณ 11 เดือน และรุ่นที่ 92 อายุของกองทุนประมาณ 1 ปี 11 เดือน โดยทั้ง 2 กองทุนมีขนาดโครงการละ 1,000 ล้านบาท ให้ผลตอบแทนการลงทุนหลังหักค่าใช้จ่ายประมาณ 2.10% และ 2.65% ตามลำดับ โดยมีการทำสัญญาปกป้องความเสี่ยงจากอัตราแลกเปลี่ยนเต็มจำนวน กำหนดเปิดขายครั้งแรกระหว่างวันที่ 30 มิ.ย.– 6 ก.ค.นี้ ผู้สนใจสามารถลงทุนด้วยมูลค่าการลงทุนขั้นต่ำ 2,000 บาท โดยผู้ลงทุนประเภทบุคคลธรรมดาได้รับการยกเว้นภาษี
สำหรับกองทุนเปิดทหารไทย พันธบัตรเกาหลีใต้รุ่นที่ 91 และ 92 มีนโยบายลงทุนใน พันธบัตร ตั๋วเงินคลัง หรือพันธบัตรธนาคารแห่งชาติที่รัฐบาล องค์กรหรือหน่วยงานรัฐบาลเกาหลีใต้ เป็นผู้ออกหรือค้ำประกัน ซึ่งมีความเชื่อถือระยะสั้นของตราสารหรือผู้ออกตราสารในระดับ A+/F1 จากสถาบัน FitchRatings
ผู้ที่สนใจสอบถามข้อมูลเพิ่มเติมได้ที่ ส่วนลูกค้าสัมพันธ์ บลจ.ทหารไทย โทร 1725 หรือผ่านช่องทางการขายของบริษัท ได้แก่ธนาคารทหารไทยทุกสาขาทั่วประเทศ ตัวแทนการสนับสนุนการขาย และบริการต่างๆของบริษัท อาทิ ระบบ FundLink Online ผ่าน Internet ที่ www.tmbam.com ระบบโทรศัพท์อัตโนมัติ (FundLink IVR) หรือ FundLink ATM